### Ζωή και Οικοσυστήματα-Ψηφιακό Υλικό για Εκπαιδευτικούς με οδηγίες
Αρχική | Άνθρωποι, ζώα και φυτά παρέα | Πληροφορίες

ΠΡΟΣΟΧΗ: Η δραστηριότητα με την παρατήρηση της ανάπτυξης φυτών απαιτεί χρονικό διάστημα ενός μήνα. Προτείνεται η διδακτική ώρα ανακοίνωσης των παρατηρήσεων και εξαγωγής των συμπερασμάτων να μετατεθεί μετά από το πέρας ενός μήνα.

Για τη μελέτη των παραγόντων που επηρεάζουν την ανάπτυξη ενός φυτού, προτείνεται να χωριστούν οι μαθητές και οι μαθήτριες σε ομάδες. Θα φυτέψουν αρχικά φακές σε μικρά γλαστράκια. Κάθε ομάδα θα έχει ένα γλαστράκι ελέγχου (το οποίο θα έχει φως και νερό) και ένα γλαστράκι πειραματισμού (άλλη ομάδα δεν θα το ποτίζει, άλλη θα το έχει σε σκοτεινό μέρος) Κάθε μέρα για έναν μήνα θα παρατηρούν τα γλαστράκια και θα καταγράφουν τι συμβαίνει. Στο τέλος, θα διατυπώσουν τα συμπεράσματά τους.

Απαντήσεις στις δραστηριότητες

Στη δραστηριότητα “Τι κοινό και τι διαφορετικό υπάρχει ανάμεσα σε μια καρέκλα και ένα ποντικάκι;” να ληφθεί υπόψη ότι τα κοινά χαρακτηριστικά των ζωντανών οργανισμών είναι ότι εμφανίζουν ερεθιστικότητα, αναπτύσσονται, αναπαράγονται, απεκκρίνουν, αναπνέουν και τρέφονται. Κοινά χαρακτηριστικά μιας καρέκλας και ενός ποντικιού είναι τα εξωτερικά γνωρίσματά τους, όπως τα πόδια, το χρώμα κλπ.

Στη δραστηριότητα “Τι σημαίνει η λέξη «βίος»;” η απάντηση είναι “ζωή”. Προτείνεται οι μαθητές να αναζητήσουν τη σημασία της λέξης σε λεξικό.

Για να δημιουργηθεί ένα συννεφόλεξο, δηλαδή μια εικόνα που σχηματίζεται από επαναλαμβανόμενες λέξεις, προτείνεται να χρησιμοποιήθεί μια ψηφιακή εφαρμογή.

Μπορούν να δημιουργηθούν δύο συννεφόλεξα (είτε σε φυσική είτε σε ψηφιακή μορφή): ένα για τους άβιους και ένα για τους έμβιους οργανισμούς που θα παρατηρήσουν οι μαθητές/τριες.

Στη δραστηριότητα “Γιατί το σχήμα του σώματος των πουλιών μοιάζει πολύ με των ψαριών και

το σχήμα των αεροπλάνων; Πώς λέγεται αυτό το σχήμα;” η απάντηση είναι υδροδυναμικό για τα ψάρια και αεροδυναμικό για τα πουλιά.

Στη δραστηριότητα με τα μέρη των φυτών οι λέξεις από επάνω προς τα κάτω είναι:

Άνθος Βλαστός Φύλλο Ρίζα | Άνθος Καρπός Φύλλο Βλαστός Ρίζα

Στη δραστηριότητα για τα καρποφόρα δέντρα η σωστή λέξη είναι:

Κάποια δέντρα ονομάζονται καρποφόρα γιατί κάποια στιγμή του χρόνου βγάζουν καρπούς.

Στη δραστηριότητα για τα δέντρα με κριτήριο το αν διατηρούν ή όχι τα φύλλα τους όλες τις εποχές οι σωστές λέξεις είναι:

Tα δέντρα που όλο τον χρόνο κρατούν τα φύλλα τους ονομάζονται αειθαλή

Tα δέντρα που ρίχνουν τα φύλλα τους το φθινόπωρο και τον χειμώνα ονομάζονται φυλλοβόλα.

Στη δραστηριότητα “Πάμε να κυκλώσουμε μόνο τα άβια στην παρακάτω εικόνα” πρέπει να κυκλωθούν τα σπίτια, ο Ήλιος, ο υπολογιστής, το τάμπλετ, το κινητό τηλέφωνο, τα βιβλία, η πέτρα, η μπάλα.

Στη δραστηριότητα “Ας γράψουμε τώρα τι κάνουν τα έμβια και δεν κάνουν τα άβια” οι λέξεις από επάνω προς τα κάτω είναι:

Τρώνε, πίνουν, αντιδρούν, μεγαλώνουν, γεννούν, αναπνέουν.

Σημειώνεται ότι η έκτη λειτουργία των έμβιων όντων είναι η απέκκριση, δηλαδή η αποβολή ουσιών, όπως τα ούρα ή ο ιδρώτας, από το σώμα των όντων. Η λέξη απέκκριση ενέχει, ωστόσο, δυσκολία για τους μαθητές/τριες και για τον λόγο αυτό μπορεί να αποφευχθεί, και στη θέση της να αναλυθεί η λέξη τρέφονται σε δύο λέξεις: τρώνε και πίνουν.

Περιορισμός:

· Στην καλλιέργεια φυτών θα πρέπει να μελετάται ένας παράγοντας κάθε φορά

· Μελέτη των μακροσκοπικών διαδικασιών (π.χ. ανάπτυξη βλαστού, φύλλων) στη ζωή των φυτών και όχι των μικροσκοπικών διαδικασιών (π.χ. αναπνοή, φωτοσύνθεση)

Ενδεικτική πρόταση STEM:

Θέμα: Κατασκευή σχολικού κήπου.

Οι μαθητές/τριες διερωτώνται: Ποιος είναι ο καλύτερος χώρος για την ανάπτυξη του κήπου;- Ποια είναι τα κατάλληλα φυτά για τον κήπο μας;-

Καταγραφή των φυτών και των ζώων (π.χ. εντόμων) και προτάσεις τρόπων δημιουργίας, βελτίωσης και διατήρησης/συντήρησής του